钦定古今图书集成/明伦汇编/官常典/第065卷 > 汝南威王祐
## 钦定古今图书集成/明伦汇编/官常典/第065卷 > 汝南威王祐

按《晋书汝南文成王传》：“文成王亮子怀王矩，矩子威
王祐，字永猷。永安中，从惠帝北征，帝迁长安。祐反国，
及帝还洛，以征南兵八百人给之，特置四部牙门。永
兴初，率众依东海王越，讨刘乔有功，拜扬武将军，以
江夏云杜益封，并前二万五千户。越征汲桑，表留祐
领兵三千守许昌，加鼓吹麾旗。越还，祐归国。永嘉末”，
以寇贼充斥，遂南渡江。元帝命为军谘祭酒。建武初，
为镇军将军。太兴末，领左军将军。太宁中，进号卫将
军，加散骑常侍。咸和元年薨，赠侍中、特进。子恭王统
立，以南顿王宗谋反被废。其后成帝哀亮，一门殄绝，
诏统复封。累迁秘书监、侍中。薨，追赠光禄勋。子义立，
官至散骑常侍。薨，子遵之立，义熙初，梁州刺史刘稚
谋反，推遵之为主，事泄，伏诛。弟楷之子莲扶立。宋受
禅，国除。